Lauritz.com har længe været i økonomiske vanskeligheder. For under en uge siden kom det frem, at de i alt skylder over 50 millioner kroner til kunder , som har solgt varer gennem auktionshuset. Auktionshuset har tidligere meddelt, at de var gået ind i en rekonstruktionsfase, der gør, at folk, som har solgt varer på hjemmesiden, ikke umiddelbart kan få de penge, som de har til gode. Nu er der så nyt. For på Lauritz.com står der følgende: - Lauritz.com A/S blev erklæret konkurs den 11. juli 2023. I den nordjyske afdeling, Lauritz Aalborg ApS, har kunderne 7,99 millioner kroner til gode for varer, de har solgt via Lauritz.com. Det viser en aktindsigt i virksomhedens regnskaber, som TV2 Nord har fået. René Jensen fra Svenstrup er en af dem, der har mærket konsekvenserne af auktionshusets deroute. Berørte må vente på svar Lauritz.com har siden rekonstruktionens indledning opretholdt driften i troen på, at de kunne redde forretningen, men det er altså ikke lykkedes at vende udviklingen. Derfor er alle aktiviteter hos Lauritz.com foreløbigt indstillet, og det vil ikke længere være muligt at indlevere effekter til auktion eller vurdering, ligesom der nu ikke længere vil være mulighed for at byde på effekter. Det er indtil videre ikke muligt at henvende sig i auktionshusene. - Vi er opmærksomme på, at mange kunder har indleveret effekter til Lauritz.com A/S, som er blevet solgt, uden at kunderne har modtaget deres penge. Der er også kunder, som har indleveret effekter til Lauritz.com A/S, som ikke er solgt, og som fortsat opbevares. - Vi er også opmærksomme på, at der er kunder, som ikke har modtaget den vare, som de har købt. Lauritz.com har registreret alle indleverede varer og alle gennemførte salg, og som kunde – uanset om du er sælger eller køber – behøver du foreløbig ikke at gøre noget, skriver de. Det lyder videre, at købere og sælgere vil modtage nærmere information omkring, hvad konkursen betyder for dem. Det gælder både folk, som har indleveret en vare, der ikke er blevet solgt, har solgt en vare, men ikke fået købesummen udbetalt, eller har købt en vare, som de ikke har modtaget endnu. - Dit krav på udbetaling af tilgodehavende eller på udlevering af en vare er allerede registreret, og du behøver ikke at gøre noget. Det er vores forventning, at alle berørte kunder vil blive kontaktet i løbet af 2-4 uger, lyder det fra Lauritz.
Det er vores forventning, at alle berørte kunder vil blive kontaktet i løbet af 2-4 uger, lyder det fra Lauritz.com.